З ГІСТОРЫІ БЕЛАРУСКАЙ АРФАГРАФІІ

Сучасная сістэма беларускіх арфаграфічных правіл сфарміравалася ў выніку складанага гістарычнага развіцця. 
У агульным працэсе яе станаўлення можна вылучыць 5 асноўных перыядаў, якія адрозніваюцца: 
· сваёй працягласцю; 
· інтэнсіўнасцю працякання норматворчых працэсаў; 
· прыярытэтам у адборы моўных фактаў (арыентацыя на рэсурсы роднай мовы або збліжэнне з сістэмамі іншых моў):
І перыяд (падрыхтоўчы): ХІХ ст. – 1918 г.;
ІІ перыяд: 1918 г. – 1933 г.;
ІІІ перыяд: 1933 г. – 1959 г.;
ІV перыяд: 1959 г. – 2010 г.;
V перыяд: з 2010 г.
І. ХІХ ст. – 1918 г.
1. У аснове правіл беларускай арфаграфіі ляжаць правапісныя традыцыі агульнаўсходнеславянскай мовы, якія грунтаваліся на фанетычным прынцыпе. У канцы XVI ст. у беларускім правапісе ўсталяваўся гісторыка-этымалагічны прынцып. 
На працягу XVI – XVII ст. склаліся новыя тэндэнцыі, звязаныя з пераагучваннем літар алфавіту ў адпаведнасці з жывым беларускім вымаўленнем. Вынікам стала суіснаванне некалькіх арфаграфічных варыянтаў адных і тых жа слоў: вдаръ і ударъ, вмеръ і умеръ, втекъ і утекъ. 
2. З пачатку XIX ст. у беларускай мове пашырыўся фанетычны прынцып напісання; напр., у ананімных паэмах “Энэіда навыварат” (надрук. у 1845 г.) і “Тарас на Парнасе” (надрук. у 1889 г.) адлюстравана аканне (паклон, чаунок), дзеканне і цеканне (дзе, будзеце, уцякли), наяўнасць гука [ў] (Саука, казау) і інш.
З сярэдзіны ХІХ ст. пачалося станаўленне тэорыі беларускай арфаграфіі – найперш у даследаваннях па беларускай граматыцы П. Шпілеўскага і К. Нядзвецкага. Фарміраванню арфаграфічных нормаў садзейнічала навуковая распрацоўка беларускай мовы на пачатку XX ст. Я. Карскім.
Станаўленне правапісу ў гэты перыяд мела дынамічны характар і праходзіла, галоўным чынам, стыхійна, непасрэдна ў практыцы кнігадрукавання. У беларускай арфаграфіі акрэсліліся наступныя тэндэнцыі:
· арыентацыя на агульнанацыянальныя сродкі;
· пашырэнне фанетычнага прынцыпу пры напісанні галосных (вынік – дастаткова паслядоўнае адлюстроўванне акання) і некаторых зычных (перадача дзекання, цекання, цвёрдасці шыпячых і [р], падаўжэння зычных, пераходу [л] і [в] у [ў]: дарагі, нажыў, далоў, доўга;
· адсутнасць перадачы на пісьме асіміляцыі па глухасці-звонкасці і шыпячасці-свісцячасці, нязменнае напісанне спалучэнняў на стыках кораня і суфікса: сведкі, дарожка, лодка, а таксама прыставак і прыназоўнікаў на б, д: абсыхае, адказаў.
ІІ. 1918 г. – 1933 г.
1. Першыя спробы стабілізацыі беларускага правапісу рабіліся пераважна ў межах граматыкі. Вынікам стала выданне шэрага арыгінальных прац айчыннымі мовазнаўцамі:
· Антонам Луцкевічам (“Jak prawilna pisać pa biełarusky”, Вільня, 1917),
· Браніславам Пачобкам (“Hramatyka biełaruskaj mowy”, Вільня, 1918),
· Янам Станкевічам і Антонам Луцкевічам (“Biełaruski prawapis”, Вільня, 1918), 
· Рудольфам Абіхтам і Антонам Луцкевічам (“pròsty spòsab stàcca ŭ karòtkim càse hràmatnym”, Брэслаў, 1918), 
· Аленай Смоліч (“Зорка. Беларуская граматыка”, Вільня, 1919). 
Гэтыя дапаможнікі вызначаліся схематызмам у распрацоўцы пытанняў правапісу, недасканаласцю граматычнай тэрміналогіі і не зрабілі істотнага ўздзеяння на стан літаратурнай мовы ў цэлым. Аднак яны адыгралі станоўчую ролю ў нармалізацыі беларускай графікі і правапісу.
Праца Браніслава Тарашкевіча “Беларуская граматыка для школ” (Вільня, 1918; 7-е выд. Мн., 1991) стала першым выданнем, у якім навукова карэктна асвятляліся такія нераспрацаваныя галіны беларускага мовазнаўства, як фанетыка, граматыка, словаўтварэнне і сінтаксіс.
Граматыка была напісана з захаваннем лепшых традыцый тагачаснага ўсходнеславянскага мовазнаўства і апорай на даследаванні акадэмікаў А.А. Шахматава і Я.Ф. Карскага. Для замацавання правіл прапаноўваліся заданні з тэкстамі, узятымі з беларускіх мастацкіх твораў.
Прынцыпы “Граматыкі” Б.А. Тарашкевіча:
· у аснове правапісу – фанетыка-граматычныя асаблівасці сярэднебеларускіх гаворак;
· для напісання галосных выкарыстоўваецца пераважна фанетычны прынцып (перадача акання / якання), для адлюстравання зычных – марфалагічны (выключэнні: адлюстраванне дзекання, цекання, зацвярдзелага [р], прыстаўных гукаў, асіміляцыйнай мяккасці);
· словы іншамоўнага паходжання пішуцца ў адпаведнасці з іх вымаўленнем у той мове-крыніцы, адкуль яны былі запазычаны: лёзунг, Пэрсія, катэдра. 
Дзякуючы “Беларускай граматыцы для школ” быў ліквідаваны разнабой у школьным навучанні, выдавецкай і навуковай дзейнасці. Аднак сістэмнага вырашэння не атрымалі наступныя праблемы:
· напісанне запазычаных слоў;
· напісанне складаных слоў; 
· напісанне ўласных назваў.
Нормы беларускай арфаграфіі і пунктуацыі развівалі многія іншыя аўтары падручнікаў і граматык беларускай мовы 1920 – 1930-х гг. (А. Багдановіч, Я. Лёсік, Н. Шэўчык і А. Саломенік, І. Пратасевіч і І. Самковіч, В. Рэверэлі і Р. Папіш і інш.).
2. У лістападзе 1926 г. у Мінску прайшла Акадэмічная канферэнцыя па рэформе правапісу і азбукі, удзел у якой прынялі каля 70 беларускіх і замежных навукоўцаў, выкладчыкаў, грамадскіх дзеячаў: П. Бузук, Я. Лёсік, С. Некрашэвіч, (БССР); П. Растаргуеў, П. Гарчынскі, Ю. Лазарэвіч (Расія); К. Німчынаў (Украіна); М.-Ю. Фасмер (Германія); В. Ластоўскі, М. Біржышка (Літва), Е. Блесэ, К. Езавітаў, В. Пігулеўскі (Латвія), У. Жылка (Чэхія) і інш. 
На канферэнцыі абмяркоўваліся найбольш вострыя і спрэчныя пытанні беларускага правапісу: 
· перадача акання / якання ў словах іншамоўнага паходжання;
· выкарыстанне мяккага знака для абазначэння асіміляцыйнай мяккасці зычных (напісанні тыпу сьнег, зьзяць, дзьве, калосьсе);
· пераход на лацініцу і інш.
Даклады, прысвечаныя правапісу, былі абмеркаваны ўдзельнікамі канферэнцыі, а асноўныя ідэі адносна рэфармавання арфаграфіі сістэматызаваліся спецыяльна створанай у кастрычніку 1927 г. Правапіснай камісіяй (С.М. Некрашэвіч, А.В. Багдановіч, Я.Ю. Лёсік, В.Ю. Ластоўскі, П.А. Бузук, І.К. Бялькевіч, І.Д. Луцэвіч (Янка Купала), У.В. Чаржынскі). 
Камісія правяла больш за 30 пасяджэнняў, у выніку якіх быў падрыхтаваны “Беларускі правапіс (проект)” (Мн., 1930). Яго асноўныя палажэнні:
· не пашыраць фанетычны прынцып на напісанне зычных;
· галосныя няверхняга пад’ёму пасля мяккіх зычных перадаваць на пісьме праз я толькі ў першым складзе перад націскам;
· часціцу не і прыназоўнік без перадаваць нязменна;
· словы няма і няхай перадаваць праз я;
· гукі й і ў у пачатку слоў, а таксама пасля слоў, якія заканчваюцца на галосны, перадаваць з дапамогай літар і і ў адпаведна.
3. Ва ўмовах нарастання палітычных рэпрэсій гэты праект не быў зацверджаны, а замест яго калектывам супрацоўнікаў Інстытута мовазнаўства Беларускай Акадэміі навук быў падрыхтаваны новы “Праект спрашчэння беларускага правапісу” (Мн., 1933). У істотна перапрацаваным і абагульненым выглядзе ён быў зацверджаны пастановай СНК БССР “Аб зменах і спрашчэнні беларускага правапісу” 26 жніўня 1933 г. 
У прэамбуле да пастановы адзначалася, што змены ў існуючы правапіс уносяцца з мэтай “палягчэньня шырокім працоўным масам вывучэньня беларускай пісьменнасьці, аслабаненьня школы ад непрадукцыйнай працы пры вывучэньні беларускага правапісу, з мэтай далейшага разьвіцьця культуры беларускай мовы і поўнага падпарадкаваньня беларускага правапісу задачам выхаваньня працоўных мас у духу пралятарскага інтэрнацыяналізму”.
Асноўныя змены заключаліся ў наступным:
· абмяжоўваўся фанетычны прынцып правапісу:
· аканне ў “інтэрнацыянальна-рэволюцыйных словах” і вытворных ад іх не перадавалася: пролетарыят, соцыялізм, соўгас, комсамол;
· іншамоўныя ўласныя назвы перадаваліся ў адпаведнасці з іх правапісам у мове-донары і не падпарадкоўваліся аканню: Шэўчэнка, Тэрэшчэнка, Постышэў, Егор’еўск, Белінскі, Владзівасток, Орджанікідзе, Жэлезноў;
· у часціцы не і прыназоўніку без нязменна пісалася літара е: без меры, не без вынікаў;
· пашырыўся марфалагічны прынцып на правапіс зычных:
· ліквідавалася абазначэнне на пісьме асіміляцыйнай мяккасці: смех, збег, жыццё;
· уводзілася нязменная перадача на пісьме спалучэнняў дс, жс, зс, кс, шс на стыку апошняга зычнага кораня з суфіксальным с: выбаргскі, чэшскі, французскі;
· не перадавалася цвёрдасць зычных перад галоснымі пярэдняга рада ў словах іншамоўнага паходжання: марксізм, сістэма, універсітэт і інш.
“Рэформа правапісу, калі мае быць праведзена, мусіць быць праведзена ў цэласьці ды ў сувязі з рэформай пісьма і пераглядам граматычных формаў (морфолёгія).
Адпаведныя праекты павінны быць апрацаванымі паасобнымі адзінкамі, але прайсьці праз публічнае сіта грамадзкай і навуковай крытыкі перш, чым маюць быць уведзенымі ў жыцьцё аўторытэтам культурных устаноў. Бо тутака пасьпех, запраўды, можа быць людзём на сьмех.
Горш за тое: непавязаныя, паасобныя зьмены “на лепшае” могуць заграмазьдзіць і загарадзіць дарогу да запраўды добрай рэформы” (Б.А. Тарашкевіч).
4. На аснове пастановы Савета Народных Камісараў 1933 г. Інстытут мовазнаўства Беларускай Акадэміі навук падрыхтаваў і выдаў (пад кіраўніцтвам А.І. Александровіча) “Правапіс беларускай мовы” (Мн., 1934).
Правапіс утрымліваў звыш 80 правіл, згрупаваных па наступных раздзелах: 
· “Фанетыка”; 
· “Правапіс слоў іншамоўнага паходжання”; 
· “Правапіс уласных імёнаў, прозвішчаў і геаграфічных назваў”; 
· “Марфалогія”; 
· “Правапіс адмоўяў, прыназоўнікаў і прыставак”; 
· “Вялікая і малая літара”.
Такім чынам, пастанова “Аб зменах і спрашчэнні беларускага правапісу”: 
· стала першым дзяржаўным актам, які афіцыйна замацаваў правілы беларускай арфаграфіі; 
· выйшла па-за межы ўласна правапісу і істотна закранула фанетыку, граматыку і лексіку беларускай мовы.
ІІІ. 1933 г. – 1959 г.
1. Пасля вайны праца па ўпарадкаванні беларускай арфаграфіі і пунктуацыі аднавілася. У 1951 г. Арфаграфічнай камісіяй на чале з Якубам Коласам быў падрыхтаваны праект змяненняў беларускага правапісу, вытрыманы ў кірунку далейшага збліжэння беларускай мовы з рускай (напрыклад, прапаноўвалася поўнасцю адмовіцца ад перадачы якання). Аднак пасля грамадскага абмеркавання праект быў адхілены.
У маі 1957 г. Савет Міністраў БССР прыняў пастанову “Аб удакладненні і частковых зменах існуючага беларускага правапісу”, якая ў пэўнай ступені ішла насуперак русіфікацыйнай палітыцы. У пастанове адзначалася, што “асобныя правілы арфаграфіі з’яўляюцца недасканалымі і таму не могуць служыць цвёрдым крытэрыем для адзінага і паслядоўнага напісання”, і прапаноўваліся наступныя змены: 
· напісанне а на месцы о не пад націскам пашыралася на ўсе словы, незалежна ад іх паходжання (за выключэннем слоў тыпу трыо, Антарыо): рэвалюцыя, савет, Арджанікідзе;
· уводзілася напісанне а (я) у першым складзе перад націскам ва ўласных назвах славянскага паходжання (а таксама ў даўно запазычаных – неславянскага): Дзяніс, Пячора, Шаўчэнка;
· пашыралася адлюстраванне дзекання і цекання пры перадачы на пісьме ўласных найменняў: Цімафееў замест Тімафееў;
· сістэматызаваўся правапіс раздзяляльнага мяккага знака і апострафа, складаных слоў, падоўжаных зычных, асобных формаў назоўнікаў, дзеясловаў і лічэбнікаў.
2. У адпаведнасці з названай пастановай Інстытут мовазнаўства АН БССР пад кіраўніцтвам К.К. Атраховіча (Кандрата Крапівы) і П.Ф. Глебкі падрыхтаваў “Правілы беларускай арфаграфіі і пунктуацыі” (Мн., 1959), якія сталі першай спробай стварэння поўнага зводу беларускага правапісу. 
Даведнік змяшчаў 240 правіл беларускага правапісу, згрупаваных па наступных раздзелах: 
· “Правапіс галосных”; 
· “Правапіс зычных”; 
· “Правапіс мяккага знака і апострафа”; 
· “Аб напісанні разам і праз злучок (дэфіс)”; 
· “Ужыванне вялікай літары”; 
· “Складанаскарочаныя словы, літарныя абрэвіятуры і графічныя скарачэнні”; 
· “Правілы пераносу”; 
· “Правілы пунктуацыі”.
Аднак і ў новых “Правілах беларускай арфаграфіі і пунктуацыі” засталося шмат нявырашаных праблем і супярэчнасцей, што абумовіла вялікую колькасць выключэнняў.
ІV. 1959 г. – 2010 г.
1. Для практычнай рэалізацыі Пастановы Савета Міністраў 1957 г. было неабходна ажыццявіць выданне акадэмічных граматык, нарматыўных слоўнікаў, падручнікаў і вучэбных дапаможнікаў для ўніверсітэтаў і школ па беларускай мове. Істотную ролю ў станаўленні правапісных нормаў беларускай літаратурнай мовы ў 1950 – 1980-я гг. адыгралі: 
· “Беларуска-рускі слоўнік” (Мн., 1962) і “Слоўнік беларускай мовы. Арфаграфія. Арфаэпія. Акцэнтуацыя. Словазмяненне” (Мн., 1987); 
· “Граматыка беларускай мовы” (Мн., 1962 – 1966) і “Беларуская граматыка” (Мн., 1985 – 1986);
· вучэбныя дапаможнікі Я.М. Камароўскага “Беларускі правапіс” (Мн., 1965), Г.Н. Клюсава і А.Л. Юрэвіча “Сучасная беларуская пунктуацыя” (Мн., 1966), кнігі Л.І. Бурака “Пунктуацыя беларускай мовы” (Мн., 1969), “Даведнік па пунктуацыі беларускай мовы” (Мн., 1980) і інш.
Аднак у гэты час развіццё беларускай літаратурнай мовы было ў многім абумоўлена ўздзеяннем сістэмы рускай літаратурнай мовы, што знаходзіла сваё адлюстраванне ў нарматыўных слоўніках і граматыках.
2. Пасля прыняцця Закона “Аб мовах у Беларускай ССР” (1990 г.) і набыцця Беларуссю дзяржаўнага суверэнітэту зноў паўстала пытанне аб рэфармаванні існуючага правапісу. У жніўні 1993 г. была прынята пастанова Савета Міністраў Рэспублікі Беларусь “Аб удасканаленні правапісу беларускай літаратурнай мовы”, у адпаведнасці з якой стваралася Дзяржаўная камісія па ўдакладненні беларускай арфаграфіі на чале з Н.С. Гілевічам. 
Камісія прызнала, што існуючыя правілы беларускага правапісу ў цэлым забяспечваюць функцыянаванне пісьмовай мовы ва ўсіх сферах выкарыстання, не патрабуюць кардынальных змен, і рэкамендавала Нацыянальнай акадэміі навук Беларусі і Міністэрству адукацыі Рэспублікі Беларусь падрыхтаваць да выдання новую рэдакцыю “Правіл беларускай арфаграфіі і пунктуацыі”, дзе былі б улічаны выказаныя прапановы, а таксама патрэбы моўнай практыкі. У прыватнасці, было рэкамендавана:
· пашырыць фанетычны прынцып пісьма як у спрадвечна беларускай лексіцы (напісанне мяккага знака для перадачы асіміляцыйнай мяккасці, падпарадкаванне правілу якання слоў тыпу дзевяты), так і ў словах іншамоўнага паходжання (перадача канцавых спалучэнняў -эр, -эл(ь) у ненаціскным становішчы праз -ар, 
-ал(ь); 
· напісанне ў у выпадках тыпу ва ўніверсітэце, правесці ўніфікацыю;
· пашырыць напісанне мяккага знака: сьведчыць, астраханьскі, разьюшаны і інш.
3. У 1997 г. быў створаны калектыў па распрацоўцы правіл арфаграфіі і пунктуацыі (А.І. Падлужны, А.А. Крывіцкі, А.Я. Міхневіч, П.П. Шуба, М.С. Яўневіч), які на працягу 1997 – 1998 гг. падрыхтаваў праект новай рэдакцыі “Правіл”. Аднак праца была неадназначна ацэнена грамадскасцю (гл. артыкулы А.А. Каўруса, Д.Д. Паўлаўца, П.У. Сцяцко, водгукі кафедры беларускага мовазнаўства БДПУ і інш.). 
4. Канчатковы варыянт новай рэдакцыі “Правіл” распрацавала рабочая група пад кіраўніцтвам В.І. Іўчанкава і А.А. Лукашанца, якая была створана ў студзені 2008 г. Міністэрствам адукацыі Рэспублікі Беларусь. Вынікам стала падпісанне Прэзідэнтам Рэспублікі Беларусь 23 ліпеня 2008 г. Закона “Аб правілах беларускай арфаграфіі і пунктуацыі”, які ўступіў у дзеянне з 1 верасня 2010 г.
У адпаведнасці з Законам дзяржаўныя органы, іншыя арганізацыі, грамадзяне Рэспублікі Беларусь, а таксама замежныя грамадзяне і асобы без грамадзянства, якія пастаянна пражываюць або часова знаходзяцца на тэрыторыі Рэспублікі Беларусь, павінны кіравацца Правіламі беларускай арфаграфіі і пунктуацыі ва ўсіх сферах і пры выкарыстанні на пісьме беларускай мовы.
Асноўныя новаўвядзенні ў сферы беларускага правапісу наступныя:
· напісанне а ў частках складанаскарочаных слоў тыпу газпрам, выканкам, прафкам;
· напісанне а ў ненаціскным становішчы на канцы запазычаных слоў тыпу адажыа, імпрэсарыа, какава; 
· напісанне а пад націскам у фіналях запазычаных слоў: грэйдар, лідар, камп’ютар, шніцаль;
· пашырэнне напісання я ў першым складзе перад націскам: дзявяты, сямнаццаць, пяцьдзясят;
· пашырэнне напісання ў у словах іншамоўнага паходжання: для ўніята, ва ўніверсітэце, раўнд;
· пашырэнне напісання прыстаўкі су- ў словах са значэннем сумеснасці, узаемнай сувязі з тым, што названа матывавальнай асновай: суграмадзянін, суродзіч, сунаймальнік, супалімер;
· пашырэнне ўжывання суфікса -ава- (-ява-) у дзеясловах і адпаведных аддзеяслоўных назоўніках: анатаваць, забетанаваць, рэтушаваць;
· пашырэнне ўжывання вялікай літары ў назвах органаў дзяржаўнай улады, вышэйшых дзяржаўных і рэлігійных пасад, а таксама ў назвах знамянальных падзей і дат: Старшыня Канстытуцыйнага Суда Рэспублікі Беларусь, Савет Міністраў Рэспублікі Беларусь, Далай-Лама; Нараджэнне Хрыстова,  Дзяды;
· спрашчэнне правіл пераносу: дзя-ці-нства, дзя-цін-ства, дзя-цінс-тва, 
дзя-цінст-ва і інш. 
Усяго прапанавана прыблізна каля дваццаці новаўвядзенняў.

